Еліміздің университет жүйесін түбегейлі реттейтін уақыт келді - Ақылбек Күрішбаев
DATE: 11:54, 05 Қараша 2020 | GMT +5
TITLE: Еліміздің университет жүйесін түбегейлі реттейтін уақыт келді - Ақылбек Күрішбаев
URL: https://kaz.inform.kz/news/elimizdin-universitet-zhuyesin-tubegeyli-retteytin-uakyt-keldi-akylbek-kurishbaev_a3714990/
META: DATE: 11:54, 05 Қараша 2020 | GMT +5
TOTAL WORDS: 214
AUTHOR(S):
TEXT: «Біріншіден, Назарбаев университетінің үлгісі бойынша отандық жоғары оқу орындарын толыққанды автономды басқаруға көшіру жөніндегі басталған реформалардың аяқталуын тезірек қамтамасыз ету керек. Екіншіден, университеттерді зерттеу бағытындағы жоғары оқу орындарына айналдыру үшін мемлекеттік қолдаудың жүйелі шаралары қажет. Бұл ретте АҚШ, Германия, Қытай, Ресей және тағыда басқа мемлекеттердің үлгісінде отандық университеттердің ғылыми - техникалық әлеуетін дамытудың арнайы бағдарламасын қабылдау өте маңызды», - деді Сенатор. Үшіншіден, оның атап өтуінше, үздік әлемдік тәжірибеге сәйкес, университеттер заманауи басқару жүйесіне ауысуы керек. «Атап айтқанда, жоғары оқу орындарындағы Ғылыми кеңестің алқалы басқару органы ретіндегі өкілеттігін заңнамалық тұрғыдан нақтылау қажет. Ректор тек ашық конкурс негізінде тағайындалуы тиіс. Сонымен қатар, біздің ректорларымыз шетелдік жетекші университеттердегідей белгілі бір мерзімге ғана сайланып, ауысып тұруы керек. Бұл жоғары оқу орнының серпінді дамуын қамтамасыз етеді және жас кадрлардың бәсекелестігіне жол ашады», - деді ол. Білім және ғылым министрлігінің мәліметіне сүйенген сенатор 2019 жылы мамандарды дайындау бағыттары бойынша мемлекеттік білім беру грантында оқыған университет түлектерінің тек 40-74 пайызы ғана жұмысқа орналасқан. «Оның өзінде олар өз мамандығына сәйкес жұмысқа орналасты ма жоқ па, белгісіз. Егер жағдай өзгермесе біз жылда бюджет қаражатының кем дегенде 10 млрд теңгесін тиімсіз жұмсап отырамыз. Бұл дәйектер еліміздің жоғары білім саласындағы елеулі кемшіліктердің бетін ашып отыр. Бұл мәселе тек жеке меншік университеттерді жабумен шешілмейді. Жалпы еліміздің университеттік жүйесін түбегейлі реттейтін уақыт келді», - деді Ақылбек Күрішбаев
